Norsk Redaktørforening

Styremøte 2021-03-23 (Teams)

AJ

**Sak 2020-14: Høringsuttalelser**

Sekretariatet har ikke avgitt noen nye høringsuttalelser etter styrets siste møte.

Sekretariatet har for øyeblikket tre høringssaker til behandling:

1. [Endringer i sameloven](https://www.regjeringen.no/no/dokumenter/prop.-86-l-20202021/id2835131/) – [Stortingshøring](https://www.stortinget.no/no/Hva-skjer-pa-Stortinget/Horing/horing/?h=10004272) – skriftlige innspill – frist 22. mars
2. [Forslag til ny barnelov](https://www.regjeringen.no/no/dokumenter/horing-nou-2020-14-ny-barnelov/id2828101/) – høringsfrist 31. mai.
3. [Ny veileder i taushetsplikt](https://www.regjeringen.no/no/dokumenter/horing-utkast-til-veileder-om-taushetsplikt-opplysningsplikt-og-opplysningsrett-i-forvaltningen/id2834815/) – høringsfrist 12. april.

1) Endringer i sameloven

Lovforslaget handler primært om endringer i saksbehandlingsregler og prosedyrer i forbindelse med konsultasjoner med samiske myndigheter og institusjoner i forbindelse med mulige tiltak som kan påvirke naturgrunnlaget i de tradisjonelle samiske områdene i Norge.

Forslaget bygger på en NOU helt tilbake fra 2007, men et konkret lovforslag var oppe til behandling i Stortinget i oktober 2018.

Når NR meldte seg på til denne høringen, skyldtes det at det i forbindelse med forslaget til endringer i sameloven også ble foreslått å endre en paragraf i offentleglova. I dag lyder den aktuelle paragrafen slik

***§ 19.Unntak for dokument som blir utveksla under konsultasjonar med Sametinget m.m.***

*Det kan gjerast unntak frå innsyn for dokument som blir utveksla mellom statlege organ og Sametinget​ og samiske organisasjonar som ledd i konsultasjonar i samsvar med ILO-konvensjon nr. 169 om urfolk og stammefolk i sjølvstendige statar artikkel 6. Dette gjeld ikkje dokument som blir utveksla som ledd i allmenn høyring i ei sak.​*

I proposisjonen som ble lagt frem for Stortinget i oktober 2018 lød forslaget til ny tekst slik:

**§ 19 første ledd skal lyde:**

*Det kan gjerast unntak frå innsyn for dokument som blir utveksla som ledd i konsultasjonar med Sametinget og andre etter reglane i samelova kapittel 4. Dette gjeld ikkje dokument som blir utveksla som ledd i allmenn høyring i ei sak.*

NR deltok muntlig i høringen og protesterte mot denne endringen. I et skriftlig innspill tok vi i stedset til orde for at man burde gå motsatt vei og fjerne dette særlige unntaket i offentleglova, et unntak som kom inn i loven i 2005, uten alminnelig høringsrunde. Nå foreslås altså å utvide hjemmelen til ikke bare å gjelde konsultasjoner mellom samiske institusjoner og statlige myndigheter, men med alle myndigheter.

Etter at Stortinget høsten 2018 sendte saken tilbake til regjeringen og ba om at saken ble sendt på ny høring har NR, sammen med Norsk Presseforbund, Mediebedriftenes Landsforening og Norsk Journalistlag, protestert mot forslaget. Det samme har for øvrig Samisk forlegger- og aviseierforening. Regjeringen har like fullt valgt å holde fast ved forslaget. Vi tar sikte på å levere inn et skriftlig innspill innen fristen, som altså er dagen før styremøtet, eventuelt sammen med de andre organisasjonene.

2) Forslag til ny barnelov

I NOU-en om den nye barneloven heter det på side 361:

*«Utvalget har falt ned på at det ønsker å foreslå en generell personvernrettslig myndighetsalder på 13 år. Dette er lavere enn 15-årsgrensen som i dag praktiseres og av mange forstås som gjeldende rett. Utvalget mener imidlertid at barn som har fylt 13 år, må formodes å kunne ta beslutninger selv om personopplysninger. En 13-årsgrenseskaper også best harmoni med grensen i personopplysningsloven på 13 år for informasjonssamfunnstjenester: Det vil være ulogisk om barn skal kunne ta alle beslutninger om deling på sosiale plattformer mv. selv, mens det ikke kan dele personopplysninger utenfor sosiale medier uten foreldrenes samtykke fra samme alder. Ideelt sett ville utvalget satt aldersgrensen til 12 år for å skape harmoni med det utvalget foreslår om samtykke til inn- og utmelding i organisasjoner, og det utvalget peker på om religiøs myndighetsalder, men 13-årsgrensen i personopplysningsloven er satt så lavt som forordningen som loven bygger på, tillater, og utvalget velger dermed å harmonisere disse bestemmelsene.*

*Et viktig forbehold her er at aldersgrensen på 13 år ikke skal gjelde ved samtykke til det som ofte omtales som sensitive personopplysninger. For slike opplysninger foreslår utvalget at foreldrenes samtykke skal kreves frem til barnet fyller 18 år.»*

Forslaget til lovbestemmelse lyder slik:

*§ 6-7 Barnet sin rett til personvern og vern om privatlivet*

*Når foreldre samtykkjer til deling av personopplysningar på vegner av eit barn, skal dei alltid ta omsyn til den retten barnet har til personvern og vern om privatlivet.*

*Eit barn som har fylt 13 år, vel sjølv om det skal samtykkje til deling av personopplysningar. Dersom det gjeld personopplysningar av eit av dei slaga som er nemnde i personvernforordningen artikkel 9 og 10, må barnet ha fylt 18 år for å kunne samtykkje sjølv.*

*Alle barn kan nekte foreldra å samtykkje til deling av personopplysningar.*

Med mindre sekretariatet leser dette helt feil, så innebærer det at barn fra 13 år og oppover også vil få kompetanse til å samtykke til publisering av bilder av seg selv. Det vil være et viktig prinsipp å få slått fast i loven og ganske banebrytende.

3) Ny veileder i taushetsplikt

Justisdepartementet har sendt på høring et utkast til ny veileder om taushetsplikt, opplysningsplikt og opplysningsrett i forvaltningen. For de av oss som hadde håpet at en slik veileder også kunne avklare og tydeliggjøre taushetspliktens begrensninger i forhold til allmennhetens informasjonsbehov og muligheten for å kunne dele slike opplysninger med blant andre mediene, så er utkastet en stor skuffelse. Forslaget handler dypest sett utelukkende om prinsippene for deling mellom ulike offentlige etater og instanser. Vi tar sikte på å avgi en forholdsvis kort uttalelse, trolig i samarbeid med NP og NJ.

Forslag til vedtak: Sekretariatet får fullmakt til å avgi uttalelser i de omtalte høringssakene.